ফুটবল কেরিয়ার বেশিদিনের নয়। সাকুল্যে সাত বছরের। এর মধ্যে ছ’বছরই কাটিয়েছেন কলকাতার ময়দানে। মাঝে এক বছর লোনে খেলতে গিয়েছিলেন পুণে এফসিতে। ইনি খানতাং পাইতে। 
তবে ফুটবলার নয়, পাইতের বর্তমান পরিচয় চমকে দেওয়ার মতো। বর্তমানে সেন্ট্রাল এক্সাইজ ডিপার্টমেন্টের ইন্সপেক্টর তিনি। সম্প্রতি প্রমোশন পেয়ে আপাতত পাইতে এখন ‘অফিসার’।
সাধারণত খেলার সূত্রেই ফুটবলাররা আগে চাকুরি পেতেন ব্যাঙ্ক, রেলওয়েতে। ময়দানে এমন উদাহরণ ভুরি ভুরি। এখন আর সেই অবস্থা নেই। ব্যতিক্রমীভাবেই এবার নতুন চাকুরি পেয়ে ময়দানে আলোড়ন ফেলে দিলেন পাইতে। এবেলা.ইন-এর পক্ষ থেকে পাইতের সঙ্গে যোগাযোগ করা হলে তিনি গদগদভাবে বলতে থাকেন, ‘‘২০০৯ সালে সেন্ট্রাল এক্সাইজ ডিপার্টমেন্টে খেলার কোটায় চাকরি জন্য আবেদন করি। তিন বছর বাদে চাকুরি পাকা হয়।’’ 

ময়দানে চুটিয়ে খেলা পাইতে এখন অফিসার।— ফেসবুক
সেই পাইতেই সাধারণ কর্মচারী থেকে সদ্য ইন্সপেক্টর পদে উন্নীত হয়েছেন চাকুরি জীবনে। মাত্র ত্রিশ বছর বয়সে তারকা ফুটবলার থেকে চার দেওয়ালে বন্দী জীবনে অভ্যস্ত হয়ে গিয়েছেন। দুই জীবনের বৈপরীত্য শোনাতে গিয়ে পাইতে বৃহস্পতিবার বলছিলেন, ‘‘ফুটবল মাঠের প্রতিটি মুহূর্ত উপভোগ করেছি। ভরা দর্শকদের সামনে খেলাটা অন্যরকমের এক অভিজ্ঞতা। ভাষায় প্রকাশ করা তা সম্ভব নয়।’’ এরপরেই তাঁর সংযোজন, ‘‘বর্তমানে আমার জীবন অনেকটাই আলাদা। অফিসে নতুন সহকর্মী, অচেনা পরিবেশে অভ্যস্ত হয়ে গিয়েছি। এই চাকুরিও উপভোগ করছি।’’
অফিসার হওয়ার পর এবেলা.ইন-এর সঙ্গে খোলামেলা সাক্ষাৎকারে পাইতে। জানালেন নিজের অনুভূতির কথা। দেখুন ভিডিও...

দেশে যখন আইএসএল-এ ফুটবলারদের পোয়াবারো তখনই নতুন কেরিয়ারের নয়া গন্তব্যে পাইতে। আইএসএল-এ খেলা হয়নি পাইতের। আইলিগে চুটিয়ে খেলেছেন চার-চারটে দলের হয়ে। তবে আইএসএল-এর আগমন ভারতীয় ফুটবলের পক্ষে ভালই হবে, মনে করছেন তিনি। লক্ষ্মীবারে ফোনে রাজডাঙ্গার অফিস থেকে জানালেন, ‘‘আইএসএল ভারতীয় ফুটবলের নতুন দিগন্ত খুলে দিয়েছে। ফুটবলারদের আয় বেড়েছে। আর্থিক স্বাচ্ছন্দ্য এসেছে। পাশাপাশি মিডিয়ার প্রচার, গ্ল্যামারও রয়েছে।’’ নিজের পুরনো দিনের কথা স্মৃতিচারণ করতে গিয়ে মর্গ্যান জমানায় তাঁর প্রথম টাচেই গোলের কথাও জানালেন তিনি। রিজার্ভ বেঞ্চ থেকে মাঠে নেমেই বাঁ পায়ে রামধনুর মতো বাঁকানো শটে গোল করেছিলেন। ওরকম গোলের স্বপ্ন সবাই দেখেন। মর্গ্যান-জমানাও শেষ ইস্টবেঙ্গলে। সাহেব কোচের হাতের তাসরাও ধীরে ধীরে চলে গেলেন অন্যত্র। কেউ হারিয়ে গেলেন। কেউ ফুটবল ছেড়ে হয়ে গেলেন অফিসার। 
এই তো জীবন, কালীদা! অফিসার হয়ে গেলেও সবুজ গালচের মাঠ এখনও যে আকর্ষণ করে পাইতেকে। পারলেই হয়তো নেমে পড়বেন মাঠে। আগের মতোই বাঁ পা কথা বলবে। এখনও স্বপ্ন দেখেন পাইতে।